EUROOPAN KOMISSIO Bryssel 16.12.2021 COM(2021) 817 final 2021/0418(CNS) Ehdotus NEUVOSTON DIREKTIIVI direktiivin 2008/118/EY ja direktiivin (EU) 2020/262 (uudelleenlaadittu) muuttamisesta Ranskassa sijaitsevassa Kanaalitunnelin terminaalissa olevien verovapaiden myymälöiden osalta



PERUSTELUT 1.EHDOTUKSEN TAUSTA • Ehdotuksen perustelut ja tavoitteet Koska Yhdistynyt kuningaskunta on eronnut Euroopan unionista, tällä ehdotuksella palautetaan valmisteverodirektiiviin direktiivin 92/12/ETY aiempi säännös, jossa tunnustetaan kanaalin alittavan kiinteän yhteyden erityisasema ja se, että sen tilanne on rinnastettavissa satamaan. Ehdotuksella palautetaan aiempi säännös, jolla sallitaan verovapaiden myymälöiden avaaminen uudelleen Ranskassa sijaitsevassa kanaalin alittavan kiinteän yhteyden terminaalissa samaan tapaan kuin etenkin Ranskan Calais’n ja Dunkerquen satamissa ja Yhdistyneessä kuningaskunnassa (Folkestonessa) sijaitsevassa kanaalin alittavan kiinteän yhteyden terminaalissa. Kanaalin alittava kiinteä yhteys on kahden rinnakkaistunnelin ja yhden huoltotunnelin käsittävä rautatieyhteys Englannin kanaalin alapuolella Folkestonen (Kent, Yhdistynyt kuningaskunta) ja Coquellesin (Pas-de-Calais, Ranska) välillä. Siihen sisältyvät myös terminaalialueet, joilla valvotaan tunneleihin pääsyä ja niistä poistumista. Sillä on samat ominaisuudet kuin meriyhteydellä, ja sen kahdessa kanaalin alittavaan kiinteään yhteyteen johtavassa terminaalissa tehdään rajatarkastuksia. Direktiivissä 92/12/ETY tunnustetaan kanaalin alittavan kiinteän yhteyden erityisasema ja katsotaan, että sen tilanne on verovapaiden myymälöiden järjestelmän osalta rinnastettavissa satamaan. Tämän taustalla oli halu ottaa huomioon kyseinen uusi Ranskan ja Yhdistyneen kuningaskunnan välinen yhteys vertaamalla sitä meriyhteyden tarjoaviin lauttoihin ja luoda siten tasapuoliset toimintaedellytykset kanaalin alittavan kiinteän yhteyden ja meriyhteyksien välille. Tätä säännöstä ei kuitenkaan siirretty, kun jäsenvaltioiden välinen verovapaa myynti lopetettiin vuonna 1999, koska kyseiset verovapaat myymälät eivät luovuttaneet tavaroita unionin veroalueen ulkopuolelle matkustaville henkilöille. Sen vuoksi valmisteverodirektiivin nykyisten sääntöjen mukaisesti verovapaat myymälät ovat sallittuja ainoastaan unionin lentoasemilla ja satamissa, ja ne myyvät verovapaita tuotteita vain matkustajille, joiden määränpää on unionin veroalueen ulkopuolella. Tämä on perusteltua veron kiertämisen ja väärinkäytösten estämiseksi. Yhdistyneen kuningaskunnan erottua Euroopan unionista kanaalin alittavasta kiinteästä yhteydestä tuli 31. joulukuuta 2020 unionin ja kolmannen maan välisen rajan ylittävä yhteys. Kuten valmisteverodirektiivissä sallitaan, lauttayhtiöt aloittivat uudelleen niiden aluksilla luovutettavien tavaroiden verovapaan myynnin Yhdistyneeseen kuningaskuntaan suuntautuvilla merimatkoilla. Verovapaita myymälöitä on avattu myös Calais’n ja Dunkerquen satamissa. Lisäksi Yhdistynyt kuningaskunta on jo myöntänyt myyntipisteelle luvan Folkestonessa sijaitsevassa kanaalin alittavan kiinteän yhteyden terminaalissaan. Nykyisten sääntöjen mukaan verovapaita myymälöitä ei kuitenkaan saada avata kanaalin alittavan kiinteän yhteyden Ranskassa sijaitsevassa terminaalissa. Tämän ehdotuksen tarkoituksena on tarjota Ranskasta kanaalin alittavaa kiinteän yhteyden kautta Yhdistyneeseen kuningaskuntaan matkustaville henkilöille verovapaita palveluja, jotka ovat rinnastettavissa jäsenvaltiosta kolmanteen maahan meritse matkustavien henkilöiden käytettävissä oleviin palveluihin. Kanaalin alittavan kiinteän yhteyden matkustajat ovat samassa asemassa kuin unionin veroalueelta poistuvat merimatkustajat. Kun kanaalin alittavaa kiinteää yhteyttä käyttävät matkustajat ovat tehneet matkansa lähtöselvityksen ja saapuneet verovapaita myymälöitä sisältävään terminaaliin, he olisivat samassa asemassa kuin satamassa olevat matkustajat siinä mielessä, että kyseiset matkustajat voivat jatkaa matkaansa vain kolmanteen maahan. Kanaalin alittavan kiinteän yhteyden terminaali ei ole rinnastettavissa rautatieterminaaliin, koska kyseisessä terminaalissa pysähtyy vain sukkulajunia, jotka kuljettavat ainoastaan ajoneuvoja eivätkä ilman ajoneuvoa liikkuvia matkustajia. Kanaalin kiinteää yhteyttä käyttävät matkustajat eivät voi poistua junasta ennen kuin he saapuvat määräpaikkaan. Näin ollen riski siitä, että matkustajat eivät noudata valmisteverotonta tuontia koskevia määräyksiä olisi vähäinen ja siten myös tulliviranomaisten tarkastustaakka olisi rajallinen ja rinnastettavissa laivalla tai ilma-aluksella matkustavien henkilöiden aiheuttamaan taakkaan. •Yhdenmukaisuus muiden alaa koskevien politiikkojen säännösten kanssa Nykyisten sääntöjen mukaan veron kiertämisen ja väärinkäytösten estämiseksi on määritettävä selkeästi tilanteet, joissa verovapaa myynti sallitaan unionin alueelta poistuville matkustajille. Kanaalin alittavan kiinteän yhteyden terminaalilla on samat ominaisuudet kuin satamalla, ja siitä on suora yhteys Calais’n satamaan. Molemmat infrastruktuurit mahdollistavat merenylityksen samoin edellytyksin. Matkustajan määränpäänä voi olla vain kolmas maa, ja matkustajan ostamien verovapaiden tavaroiden määrän tarkistaminen on helpompaa. Näin ollen petosten riski ja erityisesti riski siitä, että matkustajat ostavat verovapaita tavaroita poistumatta unionista, on vähäinen. •Yhdenmukaisuus unionin muiden politiikkojen kanssa Toimenpide noudattaa sisämarkkinoiden moitteetonta toimintaa koskevaa tavoitetta ja tarvetta varmistaa terve kilpailu. Sillä minimoidaan kanaalin alittavan kiinteän yhteyden ja Calais’n ja Dunkerquen satamien sekä Ranskassa (Coquellesissa) ja Yhdistyneessä kuningaskunnassa (Folkestone) sijaitsevan kanaalin alittavan kiinteän yhteyden terminaalin toisistaan poikkeava kohtelu, koska niiden voidaan katsoa olevan oikeudellisesti ja tosiasiallisesti samankaltaisessa tilanteessa valmisteverodirektiivin mukaisesti. Lisäksi kanaalin alittavan kiinteän yhteyden kautta tapahtuva matkustajaliikenne kilpailee samoilla merkityksellisillä markkinoilla kuin meriliikenne. Erityisaseman palauttaminen koskee ainoastaan kanaalin alittavaa kiinteää yhteyttä Ranskassa Coquellisissa sijaitsevassa terminaalissa eikä rautatieterminaaleja. Näin ollen toimenpide ei johda kilpailun kohtuuttomaan vääristymiseen eikä estä sisämarkkinoiden toimintaa. 2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE

•Oikeusperusta Ehdotetulla direktiivillä muutetaan valmisteverodirektiiviä Euroopan unionin toiminnasta tehdyn sopimuksen 113 artiklan perusteella. Kyseisen artiklan mukaan neuvosto antaa yksimielisesti erityisessä lainsäätämisjärjestyksessä sekä Euroopan parlamenttia ja talous- ja sosiaalikomiteaa kuultuaan säännökset jäsenvaltioiden sääntöjen yhdenmukaistamisesta välillisen verotuksen alalla. •Toissijaisuusperiaate (jaetun toimivallan osalta) SEUT-sopimuksen 113 artiklan soveltamisalaan kuuluva välillinen verotus ei sinänsä kuulu mainitun sopimuksen 3 artiklassa tarkoitettuun unionin yksinomaiseen toimivaltaan. Direktiivin 2008/118/EY 14 artiklan nojalla verovapaat myymälät ovat sallittuja ainoastaan unionin lentoasemilla ja satamissa, ja ne saavat myydä verovapaita tuotteita vain matkustajille, joiden määränpää on unionin veroalueen ulkopuolella. Sen vuoksi verovapaiden myymälöiden avaaminen Ranskassa (Coquellesissa) sijaitsevassa kanaalin alittavan kiinteän yhteyden terminaalissa voidaan sallia ainoastaan direktiivin 2008/118/EY muutoksella. •Suhteellisuusperiaate Ehdotus on suhteellisuusperiaatteen mukainen, koska siinä ei ylitetä sitä, mikä on tarpeen sisämarkkinoiden asianmukaista toimintaa koskevien perussopimusten tavoitteiden saavuttamiseksi. •Toimintatavan valinta Toimintatavaksi ehdotetaan direktiiviä, koska kyseessä on valmisteverodirektiivin muuttaminen. 3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET Tämä ehdotus on verovapaita myymälöitä koskevien sääntöjen tekninen muutos, eikä se sellaisenaan muodosta uutta politiikkaa eikä olennaista muutosta nykyiseen politiikkaan. Se on suora seuraus Yhdistyneen kuningaskunnan eroamisesta Euroopan unionista ja siitä, että kanaalin alittavasta kiinteästä yhteydestä on tullut kolmannen maan ja unionin välisen rajan ylittävä yhteys. Ehdotuksella palautetaan aiempi säännös, jossa sallitaan verovapaiden myymälöiden toiminta kanaalin alittavan kiinteän yhteyden terminaaleissa. Mainitun säännöksen tavoite selitettiin vuonna 1996 annetussa komission kertomuksessa, joka koskee jäsenvaltioiden soveltamia myynninvalvontajärjestelmiä: ”Jotta varmistettaisiin tasavertainen kohtelu lauttojen kanssa, neuvosto antoi myös luvan verosta vapautettujen tavaroiden luovuttamiseen molemmissa Kanaalitunnelin terminaaleissa”. Kaiken kaikkiaan sisämarkkinoihin ei kohdistu merkittäviä taloudellisia vaikutuksia, koska ehdotus koskee vain kanaalin alittavan kiinteän yhteyden Ranskassa sijaitsevaa terminaalia eli vain yhtä myyntipistettä. Verovuodon mahdollisuus on hyvin pieni. Kanaalin alittavan kiinteän yhteyden terminaali ei ole rinnastettavissa rautatieterminaaliin, koska se ei ole ilman ajoneuvoa liikkuvien matkustajien vaan ainoastaan ajoneuvojen käytettävissä. Kanaalin alittavan kiinteän yhteyden kautta matkustavat henkilöt eivät voi liikkua yhtä usein ja vapaasti kuin maitse matkustavat henkilöt. Petoksen riski on vähäinen. Lisäksi kanaalin alittavan kiinteän yhteyden tilanne on ainutlaatuinen Euroopassa, koska se on EU-valtion ja kolmannen maan välinen merenalainen tunneli. Näistä syistä vaikutustenarviointia tai julkista kuulemista ei pidetty tarpeellisena. 4.TALOUSARVIOVAIKUTUKSET Valmisteverosta ei muodostu omia varoja. Ehdotuksella ei sen vuoksi ole vaikutuksia unionin talousarvioon.

5.LISÄTIEDOT •Toteuttamissuunnitelmat, seuranta, arviointi ja raportointijärjestelyt Täytäntöönpanosuunnitelma ei ole tarpeen. Tällä ehdotuksella valmisteverodirektiiviin sisällytetään uudelleen direktiivin 92/12/ETY aiempi säännös, jossa tunnustetaan kanaalin alittavan kiinteän yhteyden erityisasema ja se, että sen tilanne voidaan rinnastaa sataman tai lentoaseman tilanteeseen. Toimenpiteellä ei ole merkittäviä taloudellisia vaikutuksia, koska ehdotus koskee vain kanaalin alittavan kiinteän yhteyden Ranskassa sijaitsevaa terminaalia. 2021/0418 (CNS) Ehdotus NEUVOSTON DIREKTIIVI direktiivin 2008/118/EY ja direktiivin (EU) 2020/262 (uudelleenlaadittu) muuttamisesta Ranskassa sijaitsevassa Kanaalitunnelin terminaalissa olevien verovapaiden myymälöiden osalta EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 113 artiklan, ottaa huomioon Euroopan komission ehdotuksen, sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille, ottaa huomioon Euroopan parlamentin lausunnon, ottaa huomioon Euroopan talous- ja sosiaalikomitean lausunnon, noudattaa erityistä lainsäätämisjärjestystä, sekä katsoo seuraavaa: (1)Neuvoston direktiivin 2008/118/EY 14 artiklan 1 kohdassa annetaan jäsenvaltioille lupa vapauttaa valmisteverosta unionin lentoasemilla ja satamissa sijaitsevien verovapaiden myymälöiden luovuttamat valmisteveron alaiset tavarat, jotka myydään kolmannelle alueelle matkustaville henkilöille. (2)Kanaalin alittava kiinteä yhteys on kaksi rinnakkaistunnelia käsittävä rautatieyhteys Englannin kanaalin alla Folkestonen (Kent, Yhdistynyt kuningaskunta) ja Coquellesin (Pas-de-Calais, Ranska) välillä. Siinä on myös huoltotunneli, ja sen molemmissa päissä on terminaalialueet, joilla valvotaan tunneleihin pääsyä ja niistä poistumista. Sillä on samat ominaisuudet kuin meriyhteydellä, ja sen kahdessa terminaalissa tehdään rajatarkastuksia. Molemmat infrastruktuurit mahdollistavat merenylityksen samoin edellytyksin. (3)Sen vuoksi kanaalin alittavan kiinteän yhteyden terminaalin olisi katsottava vastaavan neuvoston direktiivin 2008/118/EY 14 artiklassa tarkoitettua satamaa. (4)Koska Yhdistyneen kuningaskunnan unionista eroamisen vuoksi verovapaita myymälöitä on avattu erityisesti Calais’n ja Dunkerquen satamissa ja Yhdistyneessä kuningaskunnassa Folkestonessa sijaitsevassa kanaalin alittavan kiinteän yhteyden terminaalissa, on aiheellista sallia verovapaiden myymälöiden avaaminen Ranskassa Coquellesissa sijaitsevassa kanaalin alittavan kiinteän yhteyden terminaalissa. (5)Koska kanaalin alittavaa kiinteää yhteyttä käyttävät matkustajat eivät voi poistua junasta ennen saapumistaan määräpaikkaan, riski siitä, että matkustajat eivät noudata valmisteverotonta tuontia koskevia määräyksiä olisi vähäinen ja siten myös tulliviranomaisten tarkastustaakka olisi rajallinen. Veron kiertämisen, veron välttämisen ja muiden väärinkäytösten estämiseksi Ranskan on kuitenkin toteutettava tarvittavat tarkastustoimenpiteet varmistaakseen verovapautuksen asianmukaisen soveltamisen Ranskassa Coquellesissa sijaitsevan terminaalin verovapaissa myymälöissä.

(6)Koska neuvoston direktiivillä (EU) 2020/262 kumotaan ja korvataan direktiivi 2008/118/EY 13 päivästä helmikuuta 2023, direktiivin (EU) 2020/262 vastaavaa säännöstä olisi myös muutettava. (7)Sen vuoksi direktiivejä 2008/118/EU ja (EU) 2020/262 olisi muutettava. ON HYVÄKSYNYT TÄMÄN DIREKTIIVIN: 1 artikla Direktiivin 2008/118/EY muuttaminen Muutetaan direktiivin 2008/118/EY 14 artikla seuraavasti: 1)Lisätään 1 a kohta seuraavasti: ”1 a. Edellä 1 kohdassa säädettyä vapautusta sovelletaan myös tuotteisiin, jotka Ranskassa Coquellesissa sijaitsevassa Kanaalitunnelin terminaalissa olevat verovapaat myymälät luovuttavat matkustajille, joilla on voimassa olevat kuljetusasiakirjat Yhdistyneeseen kuningaskuntaan kanaalin alittavan kiinteän yhteyden kautta suuntautuvaa matkaa varten.” 2)Korvataan 3 kohta seuraavasti: ”3. Jäsenvaltioiden on toteutettava tarvittavat toimenpiteet, jotta 1, 1 a ja 2 kohdassa säädettyjä verovapautuksia sovelletaan siten, että veron kiertäminen, veron välttäminen ja muut väärinkäytökset estetään.” 2 artikla Direktiivin (EU) 2020/262 muuttaminen Muutetaan direktiivin (EU) 2020/262 13 artikla seuraavasti: 1)Lisätään 1 a kohta seuraavasti: ”1 a. Edellä 1 kohdassa säädettyä vapautusta sovelletaan myös tuotteisiin, jotka Ranskassa Coquellesissa sijaitsevassa Kanaalitunnelin terminaalissa olevat verovapaat myymälät luovuttavat matkustajille, joilla on voimassa olevat kuljetusasiakirjat Yhdistyneeseen kuningaskuntaan kanaalin alittavan kiinteän yhteyden kautta suuntautuvaa matkaa varten.” 2)Korvataan 3 kohta seuraavasti: ”3. Jäsenvaltioiden on toteutettava tarvittavat toimenpiteet, jotta 1, 1 a ja 2 kohdassa säädettyjä verovapautuksia sovelletaan siten, että veron kiertäminen, veron välttäminen ja muut väärinkäytökset estetään.” 3 artikla Jos jäsenvaltio päättää soveltaa direktiivin 2008/118/EY 14 artiklan 1 kohdassa säädettyä vapautusta tämän direktiivin 1 artiklan mukaisesti tai direktiivin (EU) 2020/262 13 artiklan 1 kohdassa säädettyä vapautusta tämän direktiivin 2 artiklan mukaisesti ja antaa tämän direktiivin noudattamisen edellyttämät lait, asetukset ja hallinnolliset määräykset, sen on viipymättä toimitettava nämä säännökset kirjallisina komissiolle. Näissä jäsenvaltion antamissa säännöksissä on viitattava tähän direktiiviin tai niihin on liitettävä tällainen viittaus, kun ne julkaistaan virallisesti. Jäsenvaltioiden on säädettävä siitä, miten viittaukset tehdään.